***Klanjanje pred Presvetim 9.6.2024.***

*Priredila: s. M. Mihaela Andrijević*

***Pjesma: Oče mi Ti se klanjamo***

***Uvodna molitva:*** M.Utemeljiteljica)

Gospodine moj i Bože moj,moje najveće dobro klanjam Ti se!Priznajem i obožavam neizmjerno tvoje veličanstvo.Tvoja ljepota okovala je srce moje jakim vezom ljubavi,da tebe ljubim više nego ikoju stvar na svijetu.

Tebe posjedovati,o Bože moj,gledati tvoje lice klanjanja dostojno,o Isuse, nebo je nad nebesima.Ništa više ne želim nego samo tebe.

Ti si me osvojio po vezu ljubavi koju si na križu ovio oko moje duše.O slatke sile ljubavi koja me uznosi k Tebi,o Isuse,da samo u tebi nađem počinak i mir. Ti si odsjev Očev,svjetlo od svjetla!

O Isuse ,ti si najljepši između sinova ljudskih,umiljat ti je pogled i tvoje lice je puno milote,ako ga i kriješ pod koprenom Presvetog Sakramenta,gledam ipak očima vjere svu njegovu krasotu i slavu.

Bože moj,ljubim Te!To mi je jedina utjeha da te već na zemlji imam u svojem srcu,da Ti u meni živiš,a ja u tebi!

***Pjesma:Nitko kao Ti***

***Evanđeoski ulomak(Mt 3,20-35)***

Dođe Isus u kuću. Opet se skupi toliko mnoštvo da nisu mogli ni jesti. Čuvši to, dođoše njegovi da ga obuzdaju jer se govorilo: "Izvan sebe je!" I pismoznanci što siđoše iz Jeruzalema govorahu: "Beelzebula ima, po poglavici đavolskom izgoni đavle."

A on ih dozva pa im u prispodobama govoraše: "Kako može Sotona Sotonu izgoniti? Ako se kraljevstvo u sebi razdijeli, ono ne može opstati. Ili: ako se kuća u sebi razdijeli, ona ne može opstati. Ako je, dakle, Sotona sam na sebe ustao i razdijelio se, ne može opstati, nego mu je kraj. Nitko, dakako, ne može u kuću jakoga ući i oplijeniti mu pokućstvo ako prije jakoga ne sveže. Tada će mu kuću oplijeniti!"

Doista, kažem vam, sve će se oprostiti sinovima ljudskima, koliki god bili grijesi i hule kojima pohule. No, pohuli li tko na Duha Svetoga, nema oproštenja dovijeka; krivac je grijeha vječnoga." Jer govorahu: "Duha nečistoga ima."

I dođu majka njegova i braća njegova. Ostanu vani, a k njemu pošalju neka ga pozovu. Oko njega je sjedjelo mnoštvo. I reknu mu: "Eno vani majke tvoje i braće tvoje, traže te!" On im odgovori: "Tko je majka moja i braća moja?" I okruži pogledom po onima što su sjedjeli oko njega u krugu i kaže: "Evo majke moje, evo braće moje! Tko god vrši volju Božju, on mi je brat i sestra i majka."

***Meditacija uz evanđelje:***

Ulazim u gomilu onih koji te slušaju i prbiližavam se tebi Gospodine jer te želim čuti.Ti uvijek imaš vremena za mene. Iako si u potpunosti posvećen drugima ne nailaziš na razumijevanje,loše si prihvaćen čak i oklevetan ...

Gospodine Ti znaš da sam često usmjerena na svoje potrebe,da tražim pravdu u svemu,da mi je teško podnijeti kada drugi o meni loše govore,da želim sve ispraviti , da ne dopuštam u potpunosti tvojoj milosti i Duhu da djeluju u meni.

Kako sam skolna pristrano veličati nešto uobičajeno ,razumljivo ili čak loše, a umanjujem ili niječem najbolju stranu druge sestre. Ono što je učinjeno iz dobrohotnosti, ondje gdje je čovjek najbolji, zna mu se tumačiti kao najgore ili čak zlo.Radije se povodim za ljudskim lošim nego dobrim stranama. I najbliži naši odnosi – obiteljski, sestrinski, nisu lišeni zavisti i nepodnošenja. Sve zbog nepodnošenja dobra?

O ,Gospodine ti pored mene ponekad čekaš satima , koliko god treba; i govoriš zar ne želiš biti slična meni,nisi li pošla sa mnom u radosti,žalosti,boli i trpljenju?Zar ti je teško podnijeti koju krivu riječ,osudu,klevetu a ja sam podnio križ?Zar ne bi trebala onda više ljubiti jer sam ti ja dao primjer ,jer sam išao ispred tebe i imao plan za tebe a i sada sam cijelo vrijeme s tobom?Samo sve trebaš meni prepustiti i volju Očevu vršiti!

***Pjesma:Ne boj se jer ja sam te otkupio!***

***Ti mi i sada sve opraštaš,želiš da živim u istini,da sve one loše misli tjeram od sebe promatrajući tvoj križ i sve što si podnio za mene.Nauči me da uočavam dobro,da živim i u mislima i u srcu u dobru-u duhu tvojemu i da što god protiv mene učinili ,rekli radosno sve prihvatim jer samo Ti si sama istina i dobrota, moj oslonac i utočište ,jedino tebi pripadam!***

***Završna molitva :*** Oče nebeski, u ime Isusa,tvoga Sina,otkupitelja i osloboditelja, molim te s Marijom,Kraljicom mira:blagoslovi sve nas,sve obitelji,sve ljudi i sve narode.Neka prestane robovanje zlu i grijehu,neka mi postanemo sposobni za slobodu u ljubavi prema tebi i bližnjima.Darom slobode povrati nam ljudsko dostojanstvo da budemo danas i uvijek svjedoci tvoje dobrote i ljubavi u Duhu tvojemu.

***Divnoj dakle***

***Blagoslovljen***